
Assumpte: Premis a l’ús del valencià en el comerç local 2025

EDICTE
CONVOCATÒRIA DELS PREMIS A LÚS DEL VALENCIÀ EN EL COMERÇ LOCAL 2025

Amb la intenció de promoure l’ús del valencià en l’activitat comercial al nostre poble i premiar les empreses que en fan ús, propose la convocatòria dels Premis a l’ús del valencià en el comerç local 2025, que reconeguen econòmicament els comerços, les empreses o els professionals que més i millor empren el valencià en la seua activitat quotidiana.

La present convocatòria es regeix per l’Ordenança general de subvencions aprovada en sessió plenària el 27 de gener de 2022 i publicat el text íntegre en el Butlletí Oficial de la Província núm. 68, en data 7 d’abril de 2022.

Especificacions de la convocatòria:

PREMIS A L’ÚS DEL VALENCIÀ EN EL COMERÇ LOCAL - 2025

1. Finalitat
La finalitat d’aquestes bases és regular la concessió dels premis que convoca l’Ajuntament de Carlet a través de l’Oficina de Promoció del Valencià entre els comerços, serveis, empreses i professionals del terme municipal que facen ús del valencià en la seua activitat. 

2. Procediment
Els premis es concediran per concurrència competitiva i no generen cap dret respecte a la mateixa convocatòria en anys posteriors.

3. Dotació pressupostària
La quantia total màxima dels premis convocats és de 3.200 euros, a càrrec de l’aplicació pressupostària 3342/48078 Premis ús valencià comerç local, del Pressupost de l’Ajuntament de Carlet per a l’any 2025.

4. Beneficiaris i requisits
Podrà presentar-se als premis qualsevol comerç, empresa, servei i professional que duga a terme la seua activitat a Carlet.

Només es podrà presentar una sol·licitud per persona física o jurídica, societat civil o comunitat de béns i per a un únic establiment.

Caldrà estar al corrent de les obligacions fiscals amb l’Agència Estatal de l’Administració Tributària, la Tresoreria Territorial de la Seguretat Social i amb l’Ajuntament de Carlet.

No estar incurs en cap de les prohibicions per a obtindre la condició de beneficiari establides en l’article 13 de la Llei 38/2003, de 17 de novembre, general de subvencions.

Les dades facilitades passaran a formar part dels fitxers de dades de caràcter personal, la titularitat i ús dels quals pertany a l'Ajuntament de Carlet amb finalitats estadístiques i d'avaluació. Amb la cessió de dades es presta consentiment exprés perquè se’n puga dur a terme el tractament sempre per al compliment de les finalitats anteriorment indicades. L'Ajuntament de Carlet podrà difondre públicament els premis concedits. 



5. Modalitats 
S’estableixen dos modalitats del premi orientades a un determinat sector d’activitat comercial. Cada participant només podrà presentar-se a una modalitat. Les modalitats són: 

1) Premi per l’ús del valencià en la retolació i en el material imprés (factures, albarans, bosses, paper...). 

2) Premi per l’ús del valencià aplicat a les noves tecnologies (pàgines web, xarxes socials, programari de gestió, adaptació a noves tecnologies...). 

Caldrà aportar un dossier explicatiu de l’activitat (màxim 10 fulls). L’empresa guanyadora un any d’una modalitat no podrà presentar-se a la mateixa modalitat a l’any pròxim. 

6. Quantitat 
S’atorgaran fins a cinc premis de 400,00 euros per a la modalitat 1 (retolació) i fins a tres premis de 400,00 euros per a la modalitat 2 (noves tecnologies) subjectes a les retencions de l’IRPF que pertoquen legalment. En total, es concediran huit premis de 400,00 euros cadascun (3.200,00 euros).

A més, es concedirà un segell, diploma o guardó que reconega els premiats com a comerç local que promociona l’ús del valencià en la seua activitat.

Amb motiu del lliurament dels premis, es farà divulgació de les empreses premiades a les xarxes socials i al web de l’Ajuntament.


7. Criteris de concessió del premi 
Es crearà una comissió de valoració, que avaluarà els mèrits d’acord amb les puntuacions i criteris següents: 

Modalitat 1. Premi per l’ús del valencià en la retolació i en el material imprés:
· Retolació exterior (i vehicles):	fins a 3 punts
· Retolació interior:			fins a 2 punts
· Publicitat o marxandatge:		fins a 2 punts
· Documentació administrativa: 	fins a 2 punts
· Altres:					fins a 1 punt

Modalitat 2. Premi per l’ús del valencià aplicat a les noves tecnologies:
· Pàgina web:				fins a 3 punts
· Xarxes socials			fins a 3 punts
· Altres					fins a 1 punt

Es tindrà en compte
· L’ús correcte del valencià en retolació, bosses, paper, rebuts, documentació interna, notes, publicitat, cartells... 
· El volum del material que comporte l’ús del valencià escrit, com també la visibilitat, la repercussió...
· Les actituds positives respecte a la potenciació del valencià en l’àmbit comercial municipal. 

8. Publicitat
L’extracte de la convocatòria es publicarà en el Butlletí Oficial de la Província de València, pel conducte de la Base de Dades Nacional de Subvencions, sense perjuí de la inserció íntegra de les bases al tauler d’edictes i en la pàgina web de l’Ajuntament de Carlet.

9. Termini de sol·licitud i documentació

La sol·licitud de participació s’ha de fer per la seu electrònica o registre d’entrada de l’Ajuntament de Carlet, des de l’endemà de la publicació de l’edicte al Tauler d’anuncis i al Portal de transparència de l’Ajuntament de Carlet, sense perjuí de la publicació de l’extracte de la convocatòria en el BOP, fins al dia 10 d’octubre de 2025.

Caldrà indicar en la sol·licitud la modalitat a la qual s’opta i adjuntar la documentació necessària que acredite els mèrits pel que fa a l’ús del valencià (màxim 10 fulls).

En les dades identificatives del comerç haurà de constar el número de CIF o NIF, la localitat, l’adreça física i l’electrònica i un número de telèfon.
 
Per a més informació, poseu-vos en contacte amb l’Oficina de Promoció del Valencià de l’Ajuntament, 96 253 02 00 (ext. 4104) o ricard.espi@carlet.es. 

10. Esmena de sol·licituds i ampliació de la documentació
Una vegada rebuda la documentació, si s’observa alguna deficiència, conforme al que es disposa en l’article 68 de la Llei 39/2015, d’1 d’octubre, del procediment administratiu comú de les administracions públiques, l’Ajuntament requerirà a les persones interessades perquè en un termini de deu dies esmenen la falta o adjunten els documents preceptius, amb la indicació que, si no ho fan, la seua petició es tindrà per desistida, després de la resolució dictada en els termes previstos en l’article 21 de la Llei 39/2015.

L’Ajuntament podrà sol·licitar a la part interessada que amplie la informació i, fins i tot, que comparega a l’Ajuntament.

11. Comissió de Valoració 
–Presidenta: l’alcaldessa o la persona en qui delegue, amb veu i vot.
–Vocal: el regidor de Cultura o la persona en qui delegue, amb veu i vot. 
–Vocal: el regidor de Comerç o la persona en qui delegue, amb veu i vot. 
–Vocal: el tècnic de l’ADL o la persona en qui delegue, amb veu i vot. 
–Secretari: el tècnic de l’Oficina de Promoció del Valencià o la persona en qui delegue, amb veu i vot, que alçarà acta de la reunió dels membres de la comissió.

12. Lliurament del premi 
L’Ajuntament farà públic el dia, l’hora i el lloc de l’acte de lliurament dels premis.

13. Pagament del premi
S’efectuarà mitjançant una transferència bancària al compte corrent de l’empresa o persona beneficiària de la subvenció. 


L’alcaldessa
Laura Sáez Martínez
Document signat electrònicament – Codi de verificació al marge
Carlet, a la data de la signatura

